PMIndiaData/PMIndiaSum huggingface dataset:
ക്രെഡായ് യൂത്ത്‌കോണ്‍-19നെ നാളെ പ്രധാനമന്ത്രി അഭിസംബോധന ചെയ്യും

ന്യൂഡെല്‍ഹി തല്‍ക്കത്തോറ സ്‌റ്റേഡിയത്തില്‍, 2019 ഫെബ്രുവരി 13ന് ക്രെഡായ് യൂത്ത്‌കോണ്‍-19നെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്യും. കോണ്‍ഫെഡറേഷന്‍ ഓഫ് റിയല്‍ എസ്റ്റേറ്റ് ഡെവലപ്പേഴ്‌സ് അസോസിയേഷന്‍ ഓഫ് ഇന്ത്യ(ക്രെഡായ്)യാണ് പരിപാടി സംഘടിപ്പിക്കുന്നത്. ഇതോടൊപ്പം ക്രെഡായ് സംഘടിപ്പിക്കുന്ന പ്രദര്‍ശനം പ്രധാനമന്ത്രി സന്ദര്‍ശിക്കും. ഇന്ത്യയിലെ റിയല്‍ എസ്റ്റേറ്റ് വ്യവസായത്തിന്റെ ഭാവി ലക്ഷ്യമിട്ടു ക്രെഡായ് സംഘടിപ്പിക്കുന്ന പ്രതിവര്‍ഷ യുവസംഗമമാണ് യൂത്ത്‌കോണ്‍. 1999ല്‍ സ്ഥാപിതമായ ക്രെഡായ് രാജ്യത്തെ ഇരുന്നൂറിലേറെ നഗരങ്ങളിലെ റിയല്‍ എസ്റ്റേറ്റ് ഡെവലപ്പര്‍മാരുടെ ഉന്നതതല കൂട്ടായ്മയാണ്.
മഹാത്മാ ഗാന്ധി രാജ്യാന്തര ശുചിത്വ കണ്‍വെന്‍ഷന്റെ സമാപനച്ചടങ്ങില്‍ പ്രധാനമന്ത്രി പ്രസംഗിച്ചു

ന്യൂഡെല്‍ഹിയില്‍ നടന്ന മഹാത്മാ ഗാന്ധി രാജ്യാന്തര ശുചിത്വ കണ്‍വെന്‍ഷ(എം.ജി.ഐ.എസ്.സി.)ന്റെ സമാപനച്ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പ്രസംഗിച്ചു. ലോകത്താകമാനമുള്ള ശുചിത്വ മന്ത്രിമാരും വാഷ് (വാട്ടര്‍, സാനിറ്റേഷന്‍ ആന്‍ഡ് ഹൈജീന്‍) നേതാക്കളും സംബന്ധിച്ച നാലു ദിവസത്തെ രാജ്യാന്തര സമ്മേളനമായിരുന്നു എം.ജി.ഐ.എസ്.സി. ഐക്യരാഷ്ട്ര സഭ സെക്രട്ടറി ജനറല്‍ ശ്രീ. ആന്റോണിയോ ഗട്ടറസിനൊപ്പം പ്രധാനമന്ത്രി ഡിജിറ്റല്‍ പ്രദര്‍ശനം കണ്ടു. വേദിയില്‍വെച്ചു വിശിഷ്ടവ്യക്തികള്‍ മഹാത്മാഗാന്ധി സ്മാരക സ്റ്റാംപും മഹാത്മാഗാന്ധി ഏറ്റവും ഇഷ്ടപ്പെട്ടിരുന്ന മന്ത്രങ്ങളിലൊന്നായ ‘വൈഷ്ണവ ജനതോ’ അടിസ്ഥാനമാക്കിയുള്ള മെഡ്‌ലി സി.ഡിയും പ്രകാശിപ്പിച്ചു. ചടങ്ങില്‍ സ്വച്ഛ് ഭാരത് അവാര്‍ഡുകളുടെ വിതരണവും നടന്നു. ശുചിത്വത്തിനു മഹാത്മാ ഗാന്ധി കല്‍പിച്ചിരുന്ന പ്രാധാന്യം പ്രധാനമന്ത്രി തന്റെ പ്രസംഗത്തില്‍ ചൂണ്ടിക്കാട്ടി. ഗ്രാമീണ ശുചിത്വം പ്രധാന വിഷയമായി അവതരിപ്പിച്ചിരുന്ന, മഹാത്മാ ഗാന്ധിയുടെ 1945ല്‍ പ്രസിദ്ധീകരിക്കപ്പെട്ട ‘നിര്‍മാണ പദ്ധതി’ എന്ന ലേഖനത്തെക്കുറിച്ചും അദ്ദേഹം അനുസ്മരിച്ചു. ശുചിത്വം പാലിക്കാത്തതു നിമിത്തം ചുറ്റുപാട് മാലിന്യം നിറഞ്ഞതായിത്തീര്‍ന്നാല്‍ അതുമായി പൊരുത്തപ്പെടുന്ന മോശം സ്ഥിതി ഉണ്ടാവുമെന്നു പ്രധാനമന്ത്രി പറഞ്ഞു. അതേസമയം, ഒരാള്‍ തനിക്കു ചുറ്റുമുള്ള അഴുക്ക് വൃത്തിയാക്കുന്നപക്ഷം അയാള്‍ ഊര്‍ജസ്വലനായിരിക്കും എന്നു മാത്രമല്ല, അയാള്‍ മാലിന്യം നിറഞ്ഞ ചുറ്റുപാടുമായി താദാത്മ്യപ്പെടുകയുമില്ല. സ്വച്ഛ് ഭാരത് ദൗത്യത്തിലേക്കു നയിച്ചത് മഹാത്മാ ഗാന്ധിയുടെ പ്രേരണയാണെന്ന് അദ്ദേഹം വ്യക്തമാക്കി. മഹാത്മാഗാന്ധിയുടെ പ്രേരണയാല്‍ ഇന്ത്യന്‍ ജനത സ്വച്ഛ് ഭൗരത് ദൗത്യത്തെ ലോകത്തിലെ ഏറ്റവും വലിയ ജനകീയ മുന്നേറ്റമാക്കി മാറ്റിയെന്നും പ്രധാനമന്ത്രി പറഞ്ഞു. 2014ല്‍ വെറും 38 ശതമാനമായിരുന്ന ഗ്രാമീണ ശുചിത്വം ഇപ്പോള്‍ 94 ശതമാനത്തിലേറെയായി ഉയര്‍ന്നുവെന്ന് അദ്ദേഹം വ്യക്തമാക്കി. അഞ്ചു ലക്ഷത്തിലേറെ ഗ്രാമങ്ങള്‍ ഇപ്പോള്‍ തുറസ്സായ സ്ഥലത്തു മലവിസര്‍ജനമില്ലാത്ത പ്രദേശങ്ങളായി മാറിയെന്നും ശ്രീ. നരേന്ദ്ര മോദി കൂട്ടിച്ചേര്‍ത്തു. സ്വച്ഛ് ഭാരത ദൗത്യം ആരംഭിച്ചശേഷം ഇന്ത്യയിലെ ജനങ്ങളുടെ ജീവിതശൈലിയില്‍ ഗുണപരമായ മാറ്റം ഉണ്ടായതില്‍ അദ്ദേഹം സംതൃപ്തി പ്രകടിപ്പിച്ചു. സുസ്ഥിരമായ വികസനലക്ഷ്യം നേടിയെടുക്കാനുള്ള പാതയിലാണ് ഇന്ത്യയെന്ന് അദ്ദേഹം പറഞ്ഞു. ലോകത്തെ സുന്ദരമാക്കുന്ന നാലു ‘പി’കളായ പൊളിറ്റിക്കല്‍ ലീഡര്‍ഷിപ്പ് (രാഷ്ട്രീയ നേതൃത്വം), പബ്ലിക് ഫണ്ടിങ് (പൊതുധനം ലഭ്യമാക്കല്‍), പാര്‍ട്ണര്‍ഷിപ്പ്‌സ് (പങ്കാളിത്തങ്ങള്‍), പീപ്പിള്‍സ് പാര്‍ടിസിപ്പേഷന്‍ (ജനപങ്കാളിത്തം) എന്നിവ പ്രധാനമന്ത്രി ഉയര്‍ത്തിക്കാട്ടി.
പുരുഷന്മാരുടെ 10,000 മീറ്റർ റേസ് വാക്കിൽ വെങ്കല മെഡൽ നേടിയതിന് പ്രധാനമന്ത്രി സന്ദീപ് കുമാറിനെ അഭിനന്ദിച്ചു

കോമൺവെൽത്ത് ഗെയിംസിൽ പുരുഷന്മാരുടെ 10,000 മീറ്റർ റേസ് വാക്കിൽ വെങ്കല മെഡൽ നേടിയതിന് പ്രധാനമന്ത്രി ശ്രീ നരേന്ദ്ര മോദി സന്ദീപ് കുമാറിനെ അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു; “നമ്മുടെ റേസ് വാക്കിംഗ് ടീം ബർമിംഗ്ഹാം ഗെയിമുകളിൽ മികവ് പുലർത്തുന്നത് കാണാൻ സന്തോഷമുണ്ട്. 10,000 മീറ്റർ ഇനത്തിൽ വെങ്കല മെഡൽ നേടിയ സന്ദീപ് കുമാറിന് അഭിനന്ദനങ്ങൾ. അദ്ദേഹത്തിന്റെ വരാനിരിക്കുന്ന ശ്രമങ്ങൾക്ക് ആശംസകൾ നേരുന്നു.”
ആഗസ്റ്റ് 15 ലെ തന്റെ പ്രസംഗത്തിനായി പ്രധാനമന്ത്രി ആശയങ്ങള്‍ ക്ഷണിച്ചു

ആഗസ്റ്റ് 15 ന് സ്വാതന്ത്ര്യദിനത്തില്‍ ചുവപ്പ് കോട്ടയുടെ കൊത്തളത്തില്‍ നിന്ന് രാഷ്ട്രത്തോടായുള്ള തന്റെ അഭിസംബോധനയില്‍ ഉള്‍പ്പെടുത്താനായി പ്രധാനമന്ത്രി ശ്രീ.നരേന്ദ്ര മോദി ജനങ്ങളില്‍ നിന്ന് ആശയങ്ങള്‍ ക്ഷണിച്ചു. നരേന്ദ്ര മോദി ആപ്പില്‍ പ്രത്യേകമായി ഉള്‍ക്കൊള്ളിച്ചിട്ടുള്ള ഓപ്പണ്‍ ഫോറത്തിലൂടെ പ്രസംഗത്തിനാവശ്യമായ ആശയങ്ങള്‍ പങ്കിടാന്‍ പ്രധാനമന്ത്രി ആഹ്വാനം ചെയ്തു. ‘ആഗസ്റ്റ് 15 ന് ചുവപ്പു കോട്ടയുടെ കൊത്തളത്തില്‍നിന്ന് ഞാന്‍ രാഷ്ട്രത്തെ അഭിസംബോധന ചെയ്യുമ്പോള്‍, ഞാന്‍ കേവലം ഒരു മാധ്യമം മാത്രമാണ്. ശബ്ദം 125 കോടി ഇന്ത്യക്കാരുടേതും. നരേന്ദ്രമോദി ആപ്പിലെ http://nm4.in/dnldapp എന്ന പ്രത്യേകം സൃഷ്ടിച്ച ലിങ്കു വഴി പ്രസംഗത്തിനുള്ള നിങ്ങളുടെ ആശയങ്ങള്‍ പങ്കു വെയ്ക്കൂ’, പ്രധാനമന്ത്രി പറഞ്ഞു.
സ്വാമി വിവേകാനന്ദന്റെ 1893 -ലെ ചിക്കാഗോയിലെ പ്രസംഗം പ്രധാനമന്ത്രി  അനുസ്മരിച്ചു

സ്വാമി വിവേകാനന്ദന്റെ 1893 ൽ നടത്തിയ വിശ്വപ്രസിദ്ധമായ ചിക്കാഗോ പ്രസംഗത്തിന്റെ ആത്മാവിന് കൂടുതൽ നീതിയുക്തവും സമൃദ്ധവും, ഉൾക്കൊള്ളലുമുള്ള ഒരു ഭൂമിയെ സൃഷ്ടിക്കാൻ കഴിവുണ്ടെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. പ്രസംഗത്തിന്റെ വാർഷികത്തോടനുബന്ധിച്ചുള്ള ട്വീറ്റിൽ പ്രധാനമന്ത്രി പറഞ്ഞു: സ്വാമി വിവേകാനന്ദന്റെ 1893 ലെ വിശ്വപ്രസിദ്ധമായ ചിക്കാഗോ പ്രസംഗം അനുസ്മരിക്കുന്നു, അത് ഇന്ത്യൻ സംസ്കാരത്തിന്റെ മഹത്വം മനോഹരമായി തെളിയിച്ചു. അദ്ദേഹത്തിന്റെ പ്രസംഗത്തിന്റെ ആത്മാവിന് കൂടുതൽ നീതിയുക്തവും, സമൃദ്ധവും, ഉൾക്കൊള്ളലുമുള്ള ഒരു ഭൂമിയെ സൃഷ്ടിക്കാനുള്ള കഴിവുണ്ട്. ”
ഊര്‍ജക്ഷമതയിലും ഊര്‍ജസംരക്ഷണത്തിലും ഇന്ത്യയും ഫ്രാന്‍സും തമ്മിലുള്ള ധാരണാപത്രത്തിന് മന്ത്രിസഭയുടെ അനുമതി

ഊര്‍ജക്ഷമതയിലും ഊര്‍ജസംരക്ഷണത്തിലും ഇന്ത്യയും ഫ്രാന്‍സും തമ്മിലുള്ള ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. 2018 ഒക്ടോബര്‍ 17നാണു ധാരണാപത്രം ഒപ്പുവെക്കപ്പെട്ടത്. പ്രധാന ഫലം: വിജ്ഞാനം കൈമാറലും സാങ്കേതിക സഹായത്തിന്റെ രൂപത്തിലുള്ള സഹകരണവും ഉള്‍പ്പെടുന്ന ശാസ്ത്രസാങ്കേതിക കരാറാണ് ഈ ധാരണാപത്രം. വര്‍ധിതമായ ഊര്‍ജക്ഷമതയുമായും ആവശ്യകത പരിപാലിക്കുന്നതുമായും ബന്ധപ്പെട്ട നയങ്ങളും പദ്ധതികളും സാങ്കേതിക വിദ്യകളും സംബന്ധിച്ച വിജ്ഞാന കൈമാറ്റവും സഹകരണവും മുന്നോട്ടുകൊണ്ടുപോകാന്‍ ഇതു സഹായിക്കും. നേട്ടങ്ങള്‍: ഊര്‍ജക്ഷമതയെക്കുറിച്ച് ബോധവല്‍ക്കരണം സൃഷ്ടിക്കാന്‍ ധാരണാപത്രം സഹായകമാകും. കാര്‍ബണ്‍ ഡൈ ഓക്‌സൈഡ് പുറംതള്ളപ്പെടുന്നതു സംബന്ധിച്ച വിശദാംശങ്ങള്‍ ശേഖരിക്കുന്നതിനും ഉപയോഗപ്പെടുത്തുന്നതിനും വിശകലനം ചെയ്യുന്നതിനും ആവശ്യമായ സാങ്കേതികവിദ്യ വികസിപ്പിക്കുന്നതിനു സഹായകമാവും. ഗവേഷണവും വികസനവും, ഊര്‍ജക്ഷമതയേറിയ സാങ്കേതിക വിദ്യ പരിചയപ്പെടുത്തല്‍ എന്നീ മേഖലകള്‍ക്കു പ്രോല്‍സാഹനമേകും. വൈദ്യുതി ഉപയോഗിച്ചുള്ള ഗതാഗതത്തിന് ഊന്നല്‍ നല്‍കിക്കൊണ്ടുള്ള സുസ്ഥിരതയാര്‍ന്ന യാത്രാസൗകര്യം വികസിതമാവുന്നതിനും സഹായകമാകും.
മാലിദ്വീപിലേക്കു പുറപ്പെടുംമുന്‍പ് പ്രധാനമന്ത്രി പുറപ്പെടുവിച്ച പ്രസ്താവന

മാലിദ്വീപ് സന്ദര്‍ശനത്തിനു പുറപ്പെടുന്ന വേളയില്‍ പ്രധാനമന്ത്രി ശ്രീ. നരേന്ദ്ര മോദി പുറപ്പെടുവിച്ച പ്രസ്താവന: ‘പ്രസിഡന്റായി തെരഞ്ഞെടുക്കപ്പെട്ട ബഹുമാനപ്പെട്ട ഇബ്രാഹിം മുഹമ്മദ് സോലിഹിന്റെ ചരിത്രപരമായ സ്ഥാനാരോഹണ ചടങ്ങില്‍ സംബന്ധിക്കുന്നതിനായി നമ്മുടെ അടുപ്പമേറിയ അയല്‍രാഷ്ട്രമായ റിപ്പബ്ലിക് ഓഫ് മാലി ദ്വീപിന്റെ തലസ്ഥാനമായ മാലി സന്ദര്‍ശിക്കാനായതില്‍ സന്തോഷമുണ്ട്. അടുത്തിടെ നടന്ന തെരഞ്ഞെടുപ്പില്‍ വിജയിച്ചതിന് ഞാന്‍ ശ്രീ. ഇബ്രാഹിം മുഹമ്മദ് സോലിഹിനെ അഭിനന്ദിക്കുന്നു. ജനാധിപത്യത്തിനും നിയമവാഴ്ചയ്ക്കും ശോഭനമായ ഭാവിക്കുമായുള്ള മാലി ജനതയുടെ പൊതു പ്രതീക്ഷകളാണ് ഈ തെരഞ്ഞെടുപ്പിലൂടെ പ്രതിഫലിക്കുന്നത്. ജനങ്ങള്‍ക്കിടയിലുള്ള അടുത്ത ബന്ധത്തോടൊപ്പം സമാധാനത്തിനും പുരോഗതിക്കുമായുള്ള പൊതുതാല്‍പര്യം കൂടി നിലനില്‍ക്കുന്ന ചരിത്രപരമായ പങ്കാളിത്തമാണ് ഇന്ത്യയും മാലിദ്വീപും തമ്മില്‍ ഉള്ളത്. ‘ എല്ലാവര്‍ക്കും വികസനം, എല്ലാവര്‍ക്കും ഒപ്പം’ എന്ന എന്റെ ഗവണ്‍മെന്റിന്റെ മുദ്രാവാക്യം നമ്മുടെ അയല്‍രാഷ്ട്രങ്ങളെക്കൂടി ഉള്‍ക്കൊള്ളുന്നതാണ്. ജനാധിപത്യ പൂര്‍ണവും അഭിവൃദ്ധി നിറഞ്ഞതും സമാധാനം കളിയാടുന്നതുമായ മാലിദ്വീപാണ് ഇന്ത്യ കാംക്ഷിക്കുന്നത്. വികസന കാര്യങ്ങളില്‍ അവര്‍ പുലര്‍ത്തുന്ന മുന്‍ഗണന പ്രകാരം, വിശേഷിച്ച് അടിസ്ഥാന സൗകര്യം, ആരോഗ്യ സംരക്ഷണം, കണക്റ്റിവിറ്റി, മനുഷ്യവിഭവ ശേഷി വികസനം എന്നീ മേഖലകളില്‍, പുതിയ മാലി ഗവണ്‍മെന്റുമായി സഹകരിച്ചു പ്രവര്‍ത്തിക്കാനുള്ള എന്റെ ഗവണ്‍മെന്റിന്റെ സന്നദ്ധത ശ്രീ. സോലിഹിനെ അറിയിക്കും.’
തെലുങ്ക് സൂപ്പർതാരം കൃഷ്ണ ഗാരുവിന്റെ വിയോഗത്തിൽ പ്രധാനമന്ത്രി അനുശോചനം രേഖപ്പെടുത്തി

തെലുങ്ക് സൂപ്പർ താരം കൃഷ്ണ ഗാരുവിന്റെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. കൃഷ്ണ ഗാരുവിന്റെ വിയോഗം സിനിമാ ലോകത്തിനും വിനോദ ലോകത്തിനും തീരാനഷ്ടമാണെന്ന് ശ്രീ മോദി പറഞ്ഞു. ട്വീറ്റിൽ പ്രധാനമന്ത്രി പറഞ്ഞു : "വ്യത്യസ്‌തമായ അഭിനയത്തിലൂടെയും ചടുലമായ വ്യക്തിത്വത്തിലൂടെയും ജനഹൃദയങ്ങൾ കീഴടക്കിയ ഒരു ഇതിഹാസ സൂപ്പർസ്റ്റാറായിരുന്നു കൃഷ്ണ ഗാരു. അദ്ദേഹത്തിന്റെ വിയോഗം സിനിമാ-വിനോദ ലോകത്തിന് തീരാനഷ്ടമാണ്. ഈ ദുഃഖസമയത്ത് എന്റെ ചിന്തകൾ മകൻ മഹേഷ് ബാബുവിനും അദ്ദേഹത്തിന്റെ മുഴുവൻ കുടുംബത്തിനും ഒപ്പമാണ്. ഓം ശാന്തി." –ND–
റോമില്‍ നടക്കുന്ന ജി 20 ഉച്ചകോടിയ്ക്കിടെ  ഇറ്റാലിയന്‍ പ്രധാനമന്ത്രി മരിയോ ദ്രാഗിയുമായി പ്രധാനമന്ത്രി കൂടിക്കാഴ്ച നടത്തി

റോമില്‍ നടക്കുന്ന ജി20 ഉച്ചകോടിയ്ക്കിടെ 2021 ഒക്‌ടോബര്‍ 29-ന് പ്രധാനമന്ത്രി ശ്രീ നരേന്ദ്ര മോദി ഇറ്റലിയുടെ പ്രധാനമന്ത്രി മരിയോ ദ്രാഗിയുമായി കൂടിക്കാഴ്ച നടത്തി. ഇത് അവരുടെ നേരിട്ടുള്ള ആദ്യ കൂടിക്കാഴ്ചയായിരുന്നു. ഈ ആഗോള മഹാമാരിക്കിടയിലും വിജയകരമായി ജി 20ക്ക് ആതിഥേയത്വം വഹിച്ചതിന് പ്രധാനമന്ത്രി മോദി പ്രധാനമന്ത്രി ദ്രഗിയെ അഭിനന്ദിച്ചു. ഇറ്റലിയും ബ്രിട്ടനും ചേർന്നാണ് ഗ്ലാസ്‌ഗോയില്‍ സി.ഒ.പി 26 സംഘടിപ്പിക്കുന്നതും. കാലാവസ്ഥാ വ്യതിയാനം ഉയര്‍ത്തുന്ന വെല്ലുവിളികളെക്കുറിച്ചും അന്താരാഷ്ട്ര സമൂഹം ഒരുമിച്ച് പ്രവര്‍ത്തിക്കേണ്ടതിന്റെ ആവശ്യകതയെക്കുറിച്ചും ഇരു നേതാക്കളും ചര്‍ച്ച ചെയ്തു. ഇന്ത്യ സ്വീകരിച്ച പരിവര്‍ത്തനാത്മക കാലാവസ്ഥാ നടപടികളും വികസിത രാജ്യങ്ങളുടെ കാലാവസ്ഥാ ധനസഹായ പ്രതിബദ്ധതകളെക്കുറിച്ചുള്ള വികസ്വര രാജ്യങ്ങളുടെ ആശങ്കകളും പ്രധാനമന്ത്രി ഉയര്‍ത്തിക്കാട്ടി. അഫ്ഗാനിസ്ഥാനിലും ഇന്തോ-പസഫിക്കിലും ഉള്‍പ്പെടെയുണ്ടായിട്ടുള്ള സമീപകാല ആഗോള, പ്രാദേശിക സംഭവവികാസങ്ങളെക്കുറിച്ചുള്ള കാഴ്ചപ്പാടുകളും ഇരു നേതാക്കളും കൈമാറി. ഇന്ത്യ-യൂറോപ്യന്‍ യൂണിയന്‍ ബഹുമുഖ സഹകരണം വര്‍ദ്ധിപ്പിക്കുന്നതിന് ഒരുമിച്ച് പ്രവര്‍ത്തിക്കാനുള്ള തങ്ങളുടെ ആഗ്രഹം അവര്‍ ആവര്‍ത്തിച്ചു. ഉഭയകക്ഷി സംബന്ധമായി, 2020 നവംബറില്‍ നടന്ന ഇന്ത്യ-ഇറ്റലി വെര്‍ച്വല്‍ ഉച്ചകോടിക്ക് ശേഷമുള്ള സംഭവവികാസങ്ങള്‍ ഇരു നേതാക്കളും അവലോകനം ചെയ്യുകയും രാഷ്ട്രീയ, സാമ്പത്തിക, തന്ത്രപരമായ, ശാസ്ത്ര സാങ്കേതിക (എസ്. ആന്റ് ടി), സാംസ്‌ക്കാരിക തലങ്ങളില്‍ അടുത്ത അഞ്ചുവര്‍ഷങ്ങള്‍ കൊണ്ട് കൈവരിക്കേണ്ട തന്ത്രപരമായ ലക്ഷ്യങ്ങള്‍ കൈവരിക്കുന്നതിന് വെര്‍ച്വല്‍ ഉച്ചകോടി സ്വീകരിച്ച 2020-2025 കര്‍മ്മപദ്ധതി നടപ്പിലാക്കുന്നതിലെ പുരോഗതിയില്‍ സംതൃപ്തി രേഖപ്പെടുത്തുകയും ചെയ്തു. ഇരുരാജ്യങ്ങളും തമ്മിലുള്ള വ്യാപാര, നിക്ഷേപ ബന്ധങ്ങള്‍, പ്രത്യേകിച്ച് തുണിത്തരങ്ങള്‍, ഭക്ഷ്യസംസ്‌കരണം, ഓട്ടോമോട്ടീവ്, പുനരുപയോഗ ഊര്‍ജ മേഖലകളില്‍ കൂടുതല്‍ വിപുലീകരിക്കുന്നതിനുള്ള തങ്ങളുടെ പ്രതിബദ്ധത ഇരു നേതാക്കളും ആവര്‍ത്തിച്ചു. പുനരുപയോഗവും ശുദ്ധമായതുമായ ഊര്‍ജം എന്നിവയിലെ ഉഭയകക്ഷി സഹകരണത്തിന് പുത്തന്‍ ഉണര്‍വേകുന്നതിനായി ഇന്ത്യയും ഇറ്റലിയും ഊര്‍ജ പരിവര്‍ത്തനത്തിനുള്ള തന്ത്രപരമായ പങ്കാളിത്തം പ്രഖ്യാപിക്കുകയും ഹരിത ഇടനാഴി പദ്ധതികള്‍, സ്മാര്‍ട്ട് ഗ്രിഡുകള്‍, ഊര്‍ജ്ജ സംഭരണ പരിഹാരങ്ങള്‍, വാതക ഗതാഗതം, സംയോജിത മാലിന്യ പരിപാലനം (മാലിന്യത്തില്‍ നിന്ന് സമ്പത്തിലേക്ക്), ഹരിത ഹൈഡ്രന്റെ വികസിപ്പിക്കലും വിന്യസിക്കലും ജൈവ ഇന്ധനങ്ങളുടെ പ്രോത്സാഹനം എന്നീ മേഖലകളിലെ പങ്കാളിത്തം വലിയതോതില്‍ പര്യവേഷണം നടത്തുന്നതിന് സമ്മതിക്കുകയും ചെയ്തു. കൂടിക്കാഴ്ചയില്‍ ഇന്ത്യയും ഇറ്റലിയും ടെക്‌സ്‌റ്റൈല്‍സ് സഹകരണം സംബന്ധിച്ച താല്‍പര്യ പ്രസ്താവനയില്‍ ഒപ്പുവയ്ക്കുകയും ചെയ്തു. ഏറ്റവും നേരത്തെയുള്ള അവസരത്തില്‍ ഇന്ത്യയിലേക്ക് ഔദ്യോഗിക സന്ദര്‍ശനം നടത്തുന്നതിന് പ്രധാനമന്ത്രി ദ്രഗിയെ പ്രധാനമന്ത്രി ശ്രീ. നരേന്ദ്ര മോദി ക്ഷണിച്ചു.
റെയില്‍വേ മേഖലയില്‍ ഇന്ത്യയും ജര്‍മനിയും തമ്മിലുള്ള ധാരണാപത്രത്തിനു മന്ത്രിസഭയുടെ അനുമതി

കേന്ദ്ര റയില്‍വേ മന്ത്രാലയവും ജര്‍മനിയിലെ ഡിബി എന്‍ജിനീയറിങ് ആന്‍ഡ് കണ്‍സള്‍ട്ടിങ് ജിഎംബിഎച്ചും തമ്മില്‍ റെയില്‍വേ മേഖലയില്‍ സാങ്കേതിക സഹകരണത്തിനായി ഒപ്പുവെച്ച ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍പാകെ വിശദീകരിക്കപ്പെട്ടു. 2020 ഫെബ്രുവരിയിലാണു ധാരണാപത്രം ഒപ്പുവെക്കപ്പെട്ടത്. വിശദാംശങ്ങള്‍: റെയില്‍വേ രംഗത്തു സാങ്കേതിക സഹകരണത്തിനായുള്ള ധാരണാപത്രം താഴെ പറയുന്ന മേഖലകൡ സഹകരണം സാധ്യമാക്കും. 1. ചരക്കുനീക്കം (അതിര്‍ത്തികള്‍ക്കു കുറുകെയുള്ള ഗതാഗതവും ഓട്ടോമോട്ടീവ് ഗതാഗതവും ലോജിസ്റ്റിക്‌സും) 2. യാത്രാവണ്ടികളുടെ പ്രവര്‍ത്തനം (ഹൈ-സ്പീഡും അതിര്‍ത്തികള്‍ക്കു കുറുകെയുള്ള ഗതാഗതവും ഉള്‍പ്പെടെ) 3. അടിസ്ഥാന സൗകര്യ നിര്‍മാണവും പരിപാലനവും (സമര്‍പ്പിത ചരക്ക് ഇടനാളികളും യാത്രാവണ്ടികള്‍ക്കായുള്ള സ്റ്റേഷനുകളും വികസിപ്പിക്കുന്നത് ഉള്‍പ്പെടെ) 4. ആധുനികവും മല്‍സരക്ഷമവുമായ റെയില്‍വേ സംവിധാനം വികസിപ്പിക്കുക (ഘടനാപരമായ പുരോഗമനവും റെയില്‍വേ പരിഷ്‌കരണവും ഉള്‍പ്പെടെ) 5. റെയില്‍വേ പ്രവര്‍ത്തിപ്പിക്കുന്നതിനും വിപണനത്തിനും വില്‍പനയ്ക്കും ഭരണപരമായ കാര്യങ്ങള്‍ക്കുമായി ഐ.ടി. സംവിധാനങ്ങള്‍. 6. പ്രെഡിക്റ്റീവ് പരിപാലനം. 7. സ്വകാര്യ തീവണ്ടികള്‍ ഓടിക്കല്‍ 8. ഇരു വിഭാഗവും പരസ്പരം അംഗീകരിക്കുന്ന ഏതു മറ്റു മേഖലയും പശ്ചാത്തലം: വിവിധ ഗവണ്‍മെന്റുകളും ദേശീയ റെയില്‍വേകളുമായി റയില്‍വേ മന്ത്രാലയം ധാരണാപത്രങ്ങളും സഹകരണത്തിനുള്ള കരാറുകളും ഭരണപരമായ സംവിധാന രേഖകളും സംയുക്ത ലക്ഷ്യ പ്രസ്താവനകളും ഒപ്പുവെച്ചിട്ടുണ്ട്. അതിവേഗ റെയില്‍ നിര്‍മാണം, നിലവിലുള്ള പാതകളില്‍ വേഗം കൂട്ടല്‍, ലോകോത്തര സ്‌റ്റേഷനുകള്‍ നിര്‍മിക്കല്‍, പുതിയ വന്‍കിട പ്രവര്‍ത്തനങ്ങള്‍, റെയില്‍ അടിസ്ഥാനസൗകര്യം പരിഷ്‌കരിക്കല്‍ എന്നിവ ഉള്‍പ്പെടെയുള്ള കാര്യങ്ങള്‍ക്കായാണ് ഇതു ചെയ്തിട്ടുള്ളത്.
മഹാരാഷ്ട്രയില്‍ ഭവന, നഗരവികസന മേഖലകളിലെ പ്രധാന പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

മഹാരാഷ്ട്രയില്‍ ഭവന, നഗരവികസന മേഖലകളിലെ പ്രധാന പദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. കല്യാണില്‍ നടന്ന പൊതുയോഗത്തില്‍ താനേ-ഭീവണ്ടി-കല്യാണ്‍ മെട്രോ, ദഹിസര്‍-മീറ-ഭയന്ദേര്‍ മെട്രോ എന്നീ രണ്ടു പ്രധാന മെട്രോ ഇടനാഴികള്‍ക്ക് അദ്ദേഹം തറക്കല്ലിട്ടു. ഈ ഇരു ഇടനാഴികളും പൂര്‍ത്തിയാകുന്നതോടെ പൊതു ഗതാഗതം ഏറെ മെച്ചപ്പെടും. കല്യാണില്‍ 90,000 യൂണിറ്റിന്റെ ഇ.ഡബ്ല്യു.എസും പ്രധാനമന്ത്രി ആവാസ് യോജനയ്ക്കു കീഴിലുള്ള എല്‍.ഐ.ജി. ഹൗസിങ് പദ്ധതിയും പ്രധാനമന്ത്രി ഉദ്ഘാടനം ചെയ്തു. ഇന്നു കല്യാണില്‍ തറക്കല്ലിടപ്പെട്ടത് 33,000 കോടി രൂപ മൂല്യം വരുന്ന പദ്ധതികളാണ്. പൂനെയില്‍ പൂനെ മെട്രോ മൂന്നാം ഘട്ടത്തിനു ശ്രീ. നരേന്ദ്ര മോദി തറക്കല്ലിട്ടു. കേന്ദ്ര ഗവണ്‍മെന്റ് ഏതു വിധത്തിലാണ് അടിസ്ഥാന സൗകര്യം, പൊതുഗതാഗതം എന്നിവ വികസിപ്പിച്ചതെന്നു കല്യാണില്‍ നടന്ന പൊതുയോഗത്തില്‍ പ്രധാനമന്ത്രി ഉയര്‍ത്തിക്കാട്ടി. 2022 ആകുമ്പോഴേക്കും എല്ലാവര്‍ക്കും വീട് എന്ന കേന്ദ്ര ഗവണ്‍മെന്റിന്റെ ആശയം അദ്ദേഹം ആവര്‍ത്തിച്ചു. കണക്ടിവിറ്റി രംഗത്തെ അടിസ്ഥാന സൗകര്യത്തിനു കേന്ദ്ര ഗവണ്‍മെന്റ് വലിയ പ്രാധാന്യമാണു കല്‍പിച്ചുവരുന്നതെന്ന് പൂനെയില്‍ അദ്ദേഹം പ്രഖ്യാപിച്ചു. വരുംതലമുറ അടിസ്ഥാനസൗകര്യ വികസനം, ഗതാഗത മേഖലയുടെ സംയോജനം എന്നിവയ്ക്കു പ്രാധാന്യം കല്‍പിച്ചുവരുന്നതായി പ്രധാനമന്ത്രി വെളിപ്പെടുത്തി. സ്റ്റാര്‍ട്ടപ്പ് ഇന്ത്യ, അടല്‍ ഇന്നവേഷന്‍ മിഷന്‍ എന്നിവയിലൂടെ ഇന്ത്യ സാങ്കേതിക വിദ്യയുടെ കേന്ദ്രമായി വികസിച്ചുകൊണ്ടിരിക്കുകയാണെന്നും അദ്ദേഹം പറഞ്ഞു.
ഉത്തരാഖണ്ഡിലെ ചക്രതയിൽ   വാഹനാപകടത്തിലുണ്ടായ ജീവഹാനിയിൽ പ്രധാനമന്ത്രി അനുശോചിച്ചു

ഉത്തരാഖണ്ഡിലെ ചക്രതയിലുണ്ടായ വാഹനാപകടത്തിലെ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ (പിഎംഎൻആർഎഫ്) ദുരിതബാധിതർക്കുള്ള സഹായധനവും ശ്രീ മോദി അനുവദിച്ചു പ്രധാനമന്ത്രിയുടെ ഓഫീസ് ട്വീറ്റ് ചെയ്തു; "ഉത്തരാഖണ്ഡിലെ ചക്രതയിൽ ഉണ്ടായ റോഡപകടം അങ്ങേയറ്റം ദുഃഖകരമാണ്. ഗവണ്മെന്റും പ്രാദേശിക ഭരണകൂടവും ദുരിതാശ്വാസ, രക്ഷാപ്രവർത്തനങ്ങളിൽ ഏർപ്പെട്ടിരിക്കുന്നു. ഈ അപകടത്തിൽ തങ്ങളുടെ പ്രിയപ്പെട്ടവരെ നഷ്ടപ്പെട്ടവർക്ക്‌ എന്റെ അഗാധമായ അനുശോചനം. കൂടാതെ പരിക്കേറ്റവർ വേഗത്തിൽ സുഖം പ്രാപിക്കട്ടെ. : പ്രധാനമന്ത്രി മോദി" "അപകടത്തിൽ മരണമടഞ്ഞ വരുടെ ഉറ്റ ബന്ധുക്കൾക്ക് രണ്ടു ലക്ഷം രൂപ വീതവും പരിക്കേറ്റവർക്ക് അൻപതിനായിരം രൂപ വീതവും പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്ന് അനുവദിച്ചു. : പ്രധാനമന്ത്രി നരേന്ദ്ര മോദി
നമാമി ഗംഗേ പദ്ധതി പുരോഗതി പ്രധാനമന്ത്രി അവലോകനം ചെയ്തു

നമാമി ഗംഗേ പദ്ധതി നടപ്പിലാക്കുന്നതിലെ പുരോഗതി പ്രധാനമന്ത്രി ശ്രീ.നരേന്ദ്ര മോദി അവലോകനം ചെയ്തു. വിവിധ ഗവണ്‍മെന്റ് വകുപ്പുകളില്‍ നിന്നുള്ള ഉദ്യോഗസ്ഥര്‍ ഇതുവരെ പദ്ധതിയുടെ കീഴില്‍ സ്വീകരിച്ച നടപടികളും കൈവരിച്ച പുരോഗതിയും പ്രധാനമന്ത്രിയെ ധരിപ്പിച്ചു. ഗംഗാനദിയുടെ തീരത്തുള്ള പട്ടണങ്ങളിലെ മലിനജല സംസ്‌കരണ ശേഷിയില്‍ ഗണ്യമായ വര്‍ദ്ധനയുണ്ടായതായി ഉദ്യോഗസ്ഥര്‍ അറിയിച്ചു. ഗംഗ കടന്നു പോകുന്ന പ്രധാന കേന്ദ്രങ്ങളായ ഹരിദ്വാര്‍, കാണ്‍പൂര്‍, അലഹബാദ്, വാരണാസി, പട്‌ന, ഭഗല്‍പൂര്‍, ഹൗറ, കൊല്‍ക്കത്ത എന്നിവിടങ്ങളില്‍ മലിനജല സംസ്‌കരണത്തിന് പ്രത്യേക ശ്രദ്ധ നല്‍കുന്നുണ്ട്. വ്യാപക മലിനീകരണം സൃഷ്ടിക്കുന്ന വ്യവസായങ്ങളുടെ പരിശോധനയും നിരീക്ഷണവും നടക്കുന്നുണ്ട്. ഇതു കാരണം ഗംഗയുടെ ചില പോഷക നദികളിലെ ജലത്തിന്റെ ഗുണ നിലവാരത്തില്‍ കാര്യമായ പുരോഗതിയുണ്ടായിട്ടുണ്ടെന്ന് ഉദ്യോഗസ്ഥര്‍ പറഞ്ഞു. പരിശോധനയുടെ ഭാഗമായി ജലത്തിലെ ഓക്‌സിജന്റെ അളവ്, ബയോളജിക്കല്‍ ഓക്‌സിജന്‍ ഡിമാന്റ് എന്നിവ പഠന വിധേയമാക്കി. ഗംഗയുടെ തീരത്തുള്ള ഗ്രാമങ്ങളില്‍ ശുചിത്വത്തിന്റെ കാര്യത്തില്‍ കൈവരിച്ച പുരോഗതി ഉദ്യോഗസ്ഥര്‍ പ്രധാനമന്ത്രിയെ ധരിപ്പിച്ചു. ഗംഗാ നദി ശുചീകരിക്കുന്നതിന് ബോധവത്കരണം നടത്തേണ്ടതിന്റെയും പൊതുജന പങ്കാളിത്തം വര്‍ദ്ധിപ്പിക്കേണ്ടതിന്റെയും ആവശ്യം പ്രധാനമന്ത്രി ഊന്നിപ്പറഞ്ഞു. പ്രധാനന്ത്രിയുടെ ഓഫീസ്, നിതി ആയോഗ്, ജല വിഭവ മന്ത്രാലയം, കുടിവെള്ള-ശുചീകരണ മന്ത്രാലയം, ഗംഗാ ശുചീകരണത്തിനുള്ള ദേശീയ ദൗത്യം, കേന്ദ്ര മലിനീകരണ നിയന്ത്രണ ബോര്‍ഡ് എന്നിവിടങ്ങളില്‍നിന്നുള്ള മുതിര്‍ന്ന ഉദ്യോഗസ്ഥര്‍ യോഗത്തില്‍ പങ്കെടുത്തു.
സര്‍ദാര്‍ വല്ലഭായി പട്ടേല്‍ സുവോളജിക്കല്‍ പാര്‍ക്ക് പ്രധാനമന്ത്രി ഉദ്ഘാടനം ചെയ്തു

കെവാഡിയയിലെ സര്‍ദാര്‍ പട്ടേല്‍ സുവോളജിക്കല്‍ പാര്‍ക്കും ജിയോഡെസിക് ഏവിയറി ഡോമും പ്രധാനമന്ത്രി ഉദ്ഘാടനം ചെയ്തു. കെവാഡിയയുടെ സമഗ്ര വികസനത്തിനുള്ള 17 പദ്ധതികള്‍ അദ്ദേഹം രാജ്യത്തിന് സമര്‍പ്പിക്കുകയും പുതിയ നാലു പദ്ധതികള്‍ക്ക് തറക്കല്ലിടുകയും ചെയ്തു. നാവിഗേഷന്‍ ചാനല്‍, പുതിയ ഗോരാ പാലം, ഗുരുദേശ്വര്‍ അണ, ഗവണ്‍മെന്റ് ക്വാര്‍ട്ടേഴ്‌സ്, ബസ് ബേ ടെര്‍മിനസ്, എകതാ നഴ്‌സറി, ഖാല്‍വാനി ഇക്കോ ടൂറിസം, ട്രൈബല്‍ ഹോം സ്‌റ്റേ എന്നീ പദ്ധതികള്‍ ഇതില്‍ ഉള്‍പ്പെടുന്നു. സ്റ്റാച്യു ഓഫ് യൂണിറ്റിയിലേക്കുള്ള ഏകതാ ക്രൂയിസ് സര്‍വീസും അദ്ദേഹം ഫ്‌ളാഗ് ഓഫ് ചെയ്തു. വനയാത്രയും (ജംഗിള്‍ സഫാരി) ജിയോഡെസിക് ഏവിയറി ഡോമും '' ഉയരത്തില്‍ പറക്കുന്ന ഇന്ത്യന്‍ പക്ഷികള്‍ പക്ഷി നീരീക്ഷണത്തില്‍ താല്‍പര്യമുള്ളവര്‍ക്ക് ഒരു വിരുന്നായിരിക്കും. കെവാഡിയിലേക്ക് വരികയും വനയാത്രാ (ജംഗീള്‍ സഫാരി) സങ്കേതത്തിന്റെ ഭാഗമായ പക്ഷി സങ്കേതം സന്ദര്‍ശിക്കുകയും ചെയ്യുക. അതൊരു മഹത്തായ പഠനാനുഭവമായിരിക്കും'' പ്രധാനമന്ത്രി പറഞ്ഞു. ഏഴ് വ്യത്യസ്ത തലത്തില്‍ 29 മുതല്‍ 180 മീറ്റര്‍ വരെ പരിധിയില്‍ 375 ഏക്കറിലായി അത്യന്താധുനിക സുവോളജിക്കല്‍ പാര്‍ക്കിലാണ് വനയാത്ര (ജംഗീള്‍ സഫാരി). ഇവിടെ 1100ലേറെ പക്ഷികളും മൃഗങ്ങളും അഞ്ചു ലക്ഷത്തിലധികം സസ്യങ്ങളുമുണ്ട്. ആഭ്യന്തര പക്ഷികള്‍ക്കുള്ള ഒന്നും വിദേശപക്ഷികള്‍ക്കുള്ള മറ്റൊന്നുമായി രണ്ടു പക്ഷി ഡോമുകളാണുള്ളത്. പക്ഷികള്‍ക്കുള്ള ലോകത്തെ ഏറ്റവും വലിയ ജിയോഡെസിക് ഡോമാണിത്. മകാവ, കൊക്കാറ്റോ, മുയലുകള്‍, ഗിയന്നാ പന്നികള്‍ തുടങ്ങിയ ഒരു വിശേഷ സ്പര്‍ശവും സ്പര്‍ശ ബോധവും ആനന്ദകരമായ അനുഭവവും ലഭ്യമാകുന്ന തരത്തിലുള്ള ഒരു വളര്‍ത്തു മേഖലയിലാണ് (പെറ്റിംഗ് സോണ്‍) പക്ഷികളെ പാർപ്പിക്കുക. ഏകതാ ക്രൂയിസ് സര്‍വീസ് ഏകതാ ക്രൂയിസിലൂടെ ഒരാള്‍ക്ക് ശ്രേഷ്ഠ് ഭാരത് ഭവന്‍ മുതല്‍ സ്റ്റാറ്റിയൂ ഓഫ് ലിബര്‍ട്ടി വരെയുള്ള ആറു കിലോമീറ്റര്‍ വരെ സ്റ്റാച്യു ഓഫ് ലിബര്‍ട്ടിയെ ഫെറിബോട്ട് സര്‍വീസിലൂടെ കാണാന്‍ കഴിയും. 40 മീനിട്ട് യാത്ര നടത്തുന്ന ഒരു ബോട്ടിന് 200 യാത്രക്കാരെ ഒരേ സമയത്ത് ഉൾക്കൊള്ളാൻ കഴിയും. ഫെറി സര്‍വീസിന്റെ പ്രവര്‍ത്തനത്തിന് വേണ്ടി മാത്രമാണ് പുതിയ ഗോരാ പാലം നിര്‍മ്മിച്ചിരിക്കുന്നത്. സ്റ്റാച്യു ഓഫ് ലിബര്‍ട്ടി സന്ദര്‍ശിക്കാന്‍ എത്തുന്ന വിനോദസഞ്ചാരികള്‍ക്ക് ബോട്ടിംഗ് സേവനം ലഭ്യമാക്കുന്നതിന് വേണ്ടിയാണ് ബോട്ടിംഗ് ചാനല്‍ നിര്‍മ്മിച്ചിരിക്കുന്നത്.
സ്വാമി ആത്മസ്ഥാനന്ദ ജിയുടെ നിര്യാണത്തില്‍ പ്രധാനമന്ത്രി അനുശോചിച്ചു

സ്വാമി ആത്മസ്ഥാനന്ദ ജിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘സ്വാമി ആത്മസ്ഥാനന്ദ ജിയുടെ സമാധി എനിക്കു വ്യക്തിപരമായി ഒരു നഷ്ടമാണ്. ജീവിതത്തിലെ ഏറ്റവും നിര്‍ണായകമായ കാലഘട്ടത്തില്‍ ഞാന്‍ അദ്ദേഹത്തോടൊപ്പം കഴിഞ്ഞിട്ടുണ്ട്. അളവറ്റ അറിവും വിവേകവുംകൊണ്ട് അനുഗൃഹീതനായിരുന്നു സ്വാമി ആത്മസ്ഥാനന്ദ ജി. അദ്ദേഹത്തിന്റെ ശ്രേഷ്ഠമായ വ്യക്തിത്വം തലമുറകളോളം ഓര്‍മിക്കപ്പെടും. കൊല്‍ക്കത്തയില്‍ പോകുമ്പോഴൊക്കെ ഞാന്‍ സ്വാമി ആത്മസ്ഥാനന്ദ ജിയെ കണ്ട് അനുഗ്രഹം തേടാറുണ്ട്. സ്വാമി വിവേകാനന്ദന്‍ കെട്ടിപ്പടുത്ത രാമകൃഷ്ണ മിഷന്റെ അധ്യക്ഷനെന്ന നിലയില്‍ സ്വാമി ആത്മസ്ഥാനന്ദ ജി വിശ്രമമില്ലാതെ പ്രവര്‍ത്തിക്കുകയും മിഷന് ആഗോളതലത്തില്‍ സ്വാധീനം നേടിയെടുക്കാന്‍ ശ്രമിക്കുകയും ചെയ്തിരുന്നു’, പ്രധാനമന്ത്രി പറഞ്ഞു.
തമിഴ്‌നാട്ടില്‍ ബസ്സ് അപകടത്തില്‍ ഉണ്ടായ മരണങ്ങളില്‍ പ്രധാനമന്ത്രി അനുശോചിച്ചു

തമിഴ്‌നാട്ടിലെ തിരുപ്പൂര്‍ ജില്ലയില്‍ ബസ്സ് അപകടത്തില്‍ ഉണ്ടായ മരണങ്ങളില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘തമിഴ്‌നാട്ടിലെ തിരുപ്പൂര്‍ ജില്ലയിലെ ബസ്സ് അപകടം ഏറെ വേദനിപ്പിക്കുന്നു. ദുഖത്തിന്റെ ഈ വേളയില്‍ എന്റെ ചിന്തകളും പ്രാര്‍ത്ഥനകളും ദുരന്തബാധിതരുടെ കുടുംബങ്ങളോടൊപ്പമുണ്ട്. പരിക്കേറ്റവര്‍ എത്രയും പെട്ടെന്ന് സുഖം പ്രാപിക്കട്ടെ’, പ്രധാനമന്ത്രി പറഞ്ഞു.
പ്രസിഡന്റ് സി ജിന്‍പിങ്ങിനെ പ്രധാനമന്ത്രി ടെലിഫോണിലൂടെ അഭിനന്ദിച്ചു

ചൈനീസ് പ്രസിഡന്റായി വീണ്ടും തെരഞ്ഞെടുക്കപ്പെട്ട ബഹുമാനപ്പെട്ട ശ്രീ. സി ജിന്‍പിങ്ങിനെ പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ വിളിച്ച് അഭിനന്ദനമറിയിച്ചു. അതിവേഗം വളരുന്ന രണ്ടു വന്‍ശക്തികളെന്ന നിലയില്‍ ഇന്ത്യയും ചൈനയുമായുള്ള ഉഭയകക്ഷിബന്ധം 21ാം നൂറ്റാണ്ട് ‘ഏഷ്യന്‍ ശതക’മായിത്തീരുന്നതില്‍ നിര്‍ണായകമാണെന്ന കാര്യത്തില്‍ ഇരു നേതാക്കളും യോജിച്ചു. പരസ്പര താല്‍പര്യമുള്ള മേഖലാതല, രാജ്യാന്തര വിഷയങ്ങളില്‍ ചര്‍ച്ചകള്‍ തുടരാന്‍ ഇരുവരും തീരുമാനിച്ചു.
ഡിഎൻഎ അടിസ്ഥാനമാക്കിയുള്ള  ലോകത്തിലെ ആദ്യത്തെ ‘സൈകോവ്-ഡി’ വാക്സിൻ സൈഡസ് യൂണിവേഴ്സിന്റെ അംഗീകാരം ഇന്ത്യയിലെ ശാസ്ത്രജ്ഞരുടെ നവീനമായ   അത്യുത്സാഹത്തിന്റെ   സാക്ഷ്യമാണ്: പ്രധാനമന്ത്രി

ഡിഎൻഎ അടിസ്ഥാനമാക്കിയുള്ള ലോകത്തിലെ ആദ്യത്തെ ‘സൈകോവ്-ഡി’ വാക്സിൻ സൈഡസ് യൂണിവേഴ്സിന്റെ അംഗീകാരം ഇന്ത്യയിലെ ശാസ്ത്ര ജ്ഞരുടെ നവീനമായ അത്യുത്സാഹത്തിന്റെ സാക്ഷ്യമാ ണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. സി ഡി എസ് CDSCO ഇന്ത്യാ ഇൻഫോയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "ഇന്ത്യ കോവിഡ് -19 നെ പൂർണ്ണ ശക്തിയോടെയാണ് നേരിടുന്നത്. ലോകത്തിലെ ആദ്യത്തെ ഡിഎൻഎ അടിസ്ഥാനമാക്കിയുള്ള 'സൈക്കോവ്-ഡി' വാക്സിൻ ന്റെ അംഗീകാരം ഇന്ത്യയുടെ ശാസ്ത്രജ്ഞരുടെ അത്യുത്സാഹത്തിന്റെ സാക്ഷ്യമാണ്. തീർച്ചയായും ഒരു സുപ്രധാന നേട്ടം."
എന്‍.സി.സി. കെഡറ്റുകളുമായും നിശ്ചലദൃശ്യ കലാകാരന്‍മാരുമായും പ്രധാനമന്ത്രി സംവദിച്ചു

റിപ്പബ്ലിക് ദിനാഘോഷച്ചടങ്ങുകളുടെ ഭാഗമായി ന്യൂഡെല്‍ഹിയില്‍ നടന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി എന്‍.സി.സി. കെഡറ്റുകളുമായും നിശ്ചലദൃശ്യ കലാകാരന്‍മാരുമായും സംവദിച്ചു. തീന്‍മൂര്‍ത്തി മൈതാനത്തു സംഗമിച്ച എന്‍.സി.സി. കെഡറ്റുകള്‍ക്കൊപ്പം സമയം ചെലവിട്ട പ്രധാനമന്ത്രി, ഇന്ത്യയുടെ നാനാത്വത്തെക്കുറിച്ചു വിശദീകരിച്ചു. ഓരോരുത്തര്‍ക്കും മറ്റുള്ളവരില്‍നിന്ന് ഏറെ പഠിക്കാനുണ്ടെന്ന് അദ്ദേഹം പറഞ്ഞു. നമുക്കു ചുറ്റും സംഭവിക്കുന്ന മാറ്റങ്ങളെ ഉള്‍ക്കൊള്ളുക എന്നതു പ്രധാനമാണെന്നു പ്രധാനമന്ത്രി ഓര്‍മിപ്പിച്ചു. നമ്മുടെ യുവാക്കള്‍ക്കു രാജ്യത്തെ പരിഷ്‌കരിക്കരിക്കാന്‍ സാധിക്കുമെന്ന് അദ്ദേഹം കൂട്ടിച്ചേര്‍ത്തു. നമ്മുടെ സൈന്യത്തെക്കുറിച്ച് ഓര്‍ത്തു രാജ്യം അഭിമാനിക്കുന്നുവെന്നു പ്രധാനമന്ത്രി പറഞ്ഞു. എന്നിരിക്കെ, രാജ്യത്തെ സേവിക്കുന്ന ധീര വ്യക്തിത്വങ്ങളെക്കുറിച്ചു കൂടുതലറിയാന്‍ നാം ശ്രമിക്കണമെന്നും ശ്രീ. നരേന്ദ്ര മോദി ആവശ്യപ്പെട്ടു. രാജ്യത്തിനായി ജീവന്‍ ബലിയര്‍പ്പിച്ച എത്രയോ പൊലീസ് ഉദ്യോഗസ്ഥരുണ്ടെന്നും അവരുടെ ത്യാഗത്തെക്കുറിച്ചു മനസ്സിലാക്കുക എന്നതു പ്രധാനമാണെന്നും അദ്ദേഹം പറഞ്ഞു. ശുചിത്വത്തിന്റെ പ്രാധാന്യത്തെക്കുറിച്ചും പ്രധാനമന്ത്രി ഓര്‍മിപ്പിച്ചു. സ്വച്ഛ ഭാരതമെന്ന മഹാത്മാഗാന്ധിയുടെ സ്വപ്‌നം യാഥാര്‍ഥ്യമാക്കേണ്ടതു നമ്മുടെ കടമയാണെന്നും അദ്ദേഹം കൂട്ടിച്ചേര്‍ത്തു. ആഘോഷങ്ങളില്‍ 10 രാഷ്ട്രങ്ങളുടെ നേതാക്കള്‍ പങ്കു ചേരുന്നു എന്നതിനാല്‍ ഇത്തവണത്തെ റിപ്പബ്ലിക് ദിനം വിശേഷപ്പെട്ടതാണെന്നു പ്രധാനമന്ത്രി പറഞ്ഞു.
കസ്റ്റംസ് വിഷയങ്ങളില്‍ ഇന്ത്യാ- താജിക്കിസ്ഥാന്‍ സഹകരണം

കസ്റ്റംസ് വിഷയങ്ങളില്‍ സഹകരിക്കുന്നതിനും പരസ്പരം സഹായിക്കുന്നതിനും ഇന്ത്യയും താജികിസ്ഥാനും തമ്മില്‍ കരാര്‍ ഒപ്പുവെക്കുന്നതിനും അതിന് നിയമസാധുത നല്‍കുന്നതിനും പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. കസ്റ്റംസ് നിയമലംഘനങ്ങള്‍ തടയുന്നതിനും അത് സംബന്ധിച്ച കാര്യങ്ങള്‍ അന്വേഷിക്കുന്നതിനും വിവരങ്ങള്‍ ലഭ്യമാക്കുന്നതിന് കരാര്‍ സഹായിക്കും. ഇരു രാജ്യങ്ങള്‍ക്കുമിടയില്‍വ്യാപാരം പ്രോത്സാഹിപ്പിക്കാനും ചരക്കുകള്‍ കാര്യക്ഷമമായി കത്തിവിടാനും കരാര്‍ സഹായിക്കുമെന്ന് പ്രതീക്ഷിക്കപ്പെടുന്നു.
ഉത്ക്കല്‍ ദിനത്തോടനുബന്ധിച്ച് പ്രധാനമന്ത്രി ഒഡിഷയിലെ ജനങ്ങള്ക്ക്് ആശംസകള്‍ നേര്ന്നു .

ഉത്ക്കല്‍ ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ഒഡിഷയിലെ ജനങ്ങള്ക്ക്ര ആശംസകള്‍ നേര്ന്നു . ”ഉത്ക്കല്‍ ദിനത്തില്‍ അദ്ധ്വാനശീലരായ എല്ലാ ജനങ്ങള്ക്കും ഞാന്‍ ആശംസകള്‍ അറിയിക്കുന്നു. ഒഡിഷയുടെ വികസനം പുതിയ ഉയരങ്ങളിലെത്തുമെന്ന് പ്രതീക്ഷിക്കുന്നു”- പ്രധാനമന്ത്രി പറഞ്ഞു.
പരമ്പരാഗത ചികിത്സാരംഗത്ത് ലോകാരോഗ്യ സംഘടനയുമായുള്ള കരാറിന് കേന്ദ്രമന്ത്രിസഭയുടെ അംഗീകാരം

പരമ്പരാഗത ചികിത്സാരംഗത്തെ സഹകരണം സംബന്ധിച്ച് കേന്ദ്ര ആയുഷ് മന്ത്രാലയം ലോകാരോഗ്യ സംഘടനയുമായി ഏര്പ്പെടുന്ന കരാറിന്പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില് ചേര്ന്ന കേന്ദ്രമന്ത്രിസഭാ യോഗം അംഗീകാരം നല്കി. ഈ ദീര്ഘകാല കരാര് വഴി ആയുഷ് സമ്പ്രദായത്തിന് അന്താരാഷ്ട്ര തലത്തില് സ്വീകാര്യത കൈവരിക്കല്, അവയുടെ ബ്രാന്റിംഗ്, എന്നിവയ്ക്കായി ബോധവത്ക്രണ പ്രവര്ത്തനങ്ങളാണ് മുഖ്യമായും ലക്ഷ്യമിടുന്നത്. വിദ്യാഭ്യാസം, നൈപുണ്യ വികസനം, ശില്പശാലകള്, പ്രസിദ്ധീകരണങ്ങള്, പരസ്പര വിനിമയ പരിപാടികള്, ശേഷി വികസനം തുടങ്ങിയവ ഇതിന്റെ ഭാഗമായി വിഭാവനം ചെയ്യുന്നു. ലോകാരോഗ്യ സംഘടന രൂപം നല്കിയിട്ടുള്ള 2014-2023ലേയ്ക്കുള്ള പാരമ്പര്യ ചികിത്സാ തന്ത്രത്തിന്റെ പശ്ചാത്തലത്തില് അംഗ രാഷ്ട്രങ്ങള്ക്കിടയില് ആയുഷ് സമ്പ്രദായത്തെ കുറിച്ചുള്ള അറിവ് പകരാന് ഇതു വഴി കഴിയും. ഈ പ്രവര്ത്തനങ്ങള്ക്കുള്ള തുക കേന്ദ്ര ആയുഷ് മന്ത്രാലയത്തിന്റെ നിലവിലുള്ള ബജറ്റ് വിഹിതത്തില് നിന്നാകും വഹിക്കുക.